แจ้ง 17 จังหวัดภาคเหนือและภาคตะวันออกเฉียงเหนือตอนบน เฝ้าระวังฝนฟ้าคะนองและลมกระโชกแรง ช่วง 20 – 22 มกราคมนี้
กรมป้องกันและบรรเทาสาธารณภัย หรือ ปภ. ติดตามสภาพอากาศ ประกอบกับกรมอุตุนิยมวิทยามีประกาศฉบับที่ 1 แจ้งว่าช่วงวันที่ 20 – 22 มกราคม 2565 คลื่นกระแสลมตะวันตก จะเข้าปกคลุมภาคเหนือและภาคตะวันออกเฉียงเหนือตอนบน ทำให้ภาคเหนือและภาคตะวันออกเฉียงเหนือตอนบน มีฝนฟ้าคะนองกับมีลมกระโชกแรงบางพื้นที่ หลังจากนั้นอุณหภูมิจะลดลง 3 – 5 องศาเซลเซียส กับมีน้ำค้างแข็งในบางพื้นที่ โดยมีพื้นที่เฝ้าระวังฝนฟ้าคะนองและลมกระโชกแรง 17 จังหวัด แยกเป็น ภาคเหนือ 12 จังหวัด ได้แก่ แม่ฮ่องสอน เชียงใหม่ เชียงราย ลำพูน ลำปาง พะเยา แพร่ น่าน อุตรดิตถ์ ตาก สุโขทัย และพิษณุโลก ภาคตะวันออกเฉียงเหนือ 5 จังหวัด ได้แก่ เลย หนองบัวลำภู อุดรธานี หนองคาย และบึงกาฬ ปภ. จึงแจ้งให้ 17 จังหวัด และศูนย์ป้องกันและบรรเทาสาธารณภัยเขตในพื้นที่ดังกล่าว จัดเจ้าหน้าที่ติดตามข้อมูลสภาพอากาศอย่างใกล้ชิดตลอด 24 ชั่วโมง พร้อมประสานองค์กรปกครองส่วนท้องถิ่นแจ้งเตือนประชาชน ระมัดระวังอันตรายจากฝนฟ้าคะนอง ลมกระโชกแรง ลูกเห็บตกและอันตรายจากฟ้าผ่า หากมีแนวโน้มสถานการณ์รุนแรง ให้ประสานการปฏิบัติร่วมกับหน่วยงานพลเรือน ทหาร ตำรวจ เครือข่ายอาสาสมัครและจิตอาสา เพื่อแก้ไขปัญหาและให้การช่วยเหลือประชาชนได้ทันทีที่เกิดภัย หากได้รับความเดือดร้อนจากสถานการณ์ภัยสามารถแจ้งเหตุและขอความช่วยเหลือทางไลน์ “ปภ.รับแจ้งเหตุ1784” และสายด่วนนิรภัย1784 ตลอด 24 ชั่วโมง